Eesti Muuseumiühingu 2011. aasta tegevusaruanne

EMÜ annab välja ajakirja „Muuseum“. Ajakirja kolleegiumi liikmed on Marge Rennit, Aivar Põldvee, Tiina-Mall Kreem, Mariann Raisma ja peatoimetaja Piret Õunapuu. Ajakirja tegevtoimetaja on Heli Nurger ja toimetaja ning küljendaja Ivi Tammaru. Ajakirja saavad kõik Eesti muuseumid tasuta, lisaks on vahetus Soome Muuseumiliiduga ja Läti Muuseumiametiga. Vastavalt lepingule Raamatukogutöötajate Ühinguga saavad ajakirja ka 60 raamatukogu.
Aastal 2011 ilmus traditsiooniliselt 2 numbrit. Esimene, üldjärjekorras nr 29,  oli pühendatud euro tulekule ja päevateema artikli autor oli Mariann Raisma, kes kirjutas eurorahadega tehtud muuseumirevolutsioonist. Ajakirja teine number on tavaliselt pühendatud Narva festivali teemale ja seekord oli ajakirja nr 30 teemaks „Teadus muuseumis“. Päevateema artikli kirjutas Luksemburgi Linna Ajaloo Muuseumi põhjal Marie-Paule Jungblut.

Muuseumide infokeskuses muuseum.ee avaldati 2011. aastal 650 uudist, lisaks näitused, pedagoogilised programmid jm. Portaali käivitumisest alates 2006. aastal on avaldatud 3,5 tuhat muuseume puudutavat uudist. 2011. aastal oli portaalil üle 76 tuhande külastaja, neist ligi 25 tuhat muuseumiöö nädalal. Portaali toimetaja on Herki Helves.
 
Rahvusvahelist muuseumipäeva tähistati traditsioonilise kahepäevase väljasõiduga. Seekord Setumaale 16.-17. mail, kus lisaks aruandekoosolekule tutvuti sealsete muuseumide ja rahvakunstimeistrite tegemistega.

14. mail toimus Eestis kolmandat aastat järjest muuseumiöö. Muuseumiöö on saanud muuseumielu üks tähtsündmusi. Muuseumide, arhiivide ja teiste mälu- ja pärandiasutuste uksed olid tasuta külastusteks avatud kell 18-23. Osalevaid organisatsioone oli rohkem kui 150, neid jagus kõikjale üle Eesti ja külastusi oli kokku 73572. Muuseumiöö kuulus Euroopa kultuuripealinn Tallinn 2011 programmi, selle eestvedajad olid Eesti Muuseumiühing koostöös muuseumidega, toetajad kultuuriministeerium, Eesti Kultuurkapital ja ICOM Eesti Rahvuskomitee. Muuseumiöö tunnuslauseks valiti „Öös on aardeid“. Eesti muuseumiöö on osa üle-euroopalisest muuseumiööst ja info Eestis toimuvast edastati ka üle-euroopalisse infotulva. Muuseumiöö koordinaatorid olid 2011. aastal Vahur Puik ja Epp Alatalu.

Muuseumisõpra valis ühing juba viiendat korda. Selle tiitli saab juhatuse otsuse alusel eelmisel aastal kõige rohkem muuseumide heaks tegutsenud inimene väljapoolt muuseume. Muuseumisõber aastal 2011 oli Riina Roose, kes pälvis tiitli eelkõige Mart Saare muuseumi Hüpassaares aktiivse toetamise eest. 

Muuseumide XIV festival toimus Narvas 26.-27. 09, teemaks „Teadus muuseumis?“
Ettekanded:
Marie-Paule Jungblut Teadustöö muuseumis.
Liisi Taimre Teadusest ja muuseumitöötaja vastutusest.
Priit Raudkivi Muuseumid teadlase pilgu läbi.
Olavi Pesti Teadustöö võimalikkusest väiksemates muuseumides.
Kristel Rattus Ettekanne-dialoog teemal Teadus ja näitus.
Järgmisel päeval toimus Ümarlaud, mida juhatas praegune teadlane endine muuseumitöötaja Aivar Põldvee. Osalesid Eesti muuseumides teadustööd kureerivad töötajad. 

Festivalil osalesid näitused:
1. Muuseum näitab keelt, Eesti Rahva Muuseum
2. Röövpüüdjad, Rannarahva Muuseum
3. Piiskopi teekond, Tallinna Vene Muuseum
4. Mees kuldse nööbiga, Eesti Siseturvalisuse Muuseum
5. Teatri kodu, Tartu Mänguasjamuuseum
6. Loodusjõud maamaja sees ja ümber, Eesti Vabaõhumuuseum ja Harjumaa Muuseum
7. Kogu maailm on teater..., Narva Muuseum
8. Rehielamused, Harjumaa Muuseum
Esikoht läks jagamisele näituste „Muuseum näitab keelt“ ja „Mees kuldse nööbiga“ vahel.
 Koolitusi korraldas Eesti Muuseumiühing: 26.-27.04 Vaimse pärandi küsimused muuseumis (osavõtjaid 25) ja 28.11 Andmekaitse muuseumis (osavõtjaid 64). Koolitustega tegeleb ühingus Helgi Põllo. Selleks, et paremini koordineerida muuseumitöötajatele mõeldud koolitusi, toimus Eesti Rahva Muuseumi Omakultuuride osakonna ja Eesti Muuseumiühingu ühisel ettevõtmisel koolitusalane ümarlaud, kuhu olid kutsutud kõik selleteemalise  koolitusi korraldavad organisatsioonid. Ühiselt pandi paika ka aasta 2011 toimuvate koolituste kava. Lisaks toimus 4.-11.04 õppereis Itaalia muuseumidesse (osavõtjaid 36)
Balti Museoloogiakooli VIII suvekursus toimus 10. - 16. juuli Eestis, teemaks oli Näitused. Eestist oli 11 osalejat, nendest ka kaks EMÜ juhatuse liiget: Mariann Raisma ja Vahur Puik. BMS korraldab vormiliselt Eesti Muuseumiühing, sisuliselt kultuuriministeerium. 
Eesti muuseumide tutvustamine on üks ülesanne, mis ei lähtu küll põhikirjast aga millele ühing on  kaasa aidanud. Kogu Eesti muuseume esindati nii MATKA messil kui Mardilaadal Helsingis. Mõlemal korral oli huvi Eesti muuseumide vastu suur, eriti aga Mardilaadal. Hoolimata sellest, et koordinaator Ülle Kruus varakult kutsus kõiki muuseume üles valmistama ette ka soomekeelseid tutvustavaid materjale, jäid mõned piirkonnad siiski hõredalt esindatuks. Huvi meie muuseumide vastu oli aga väga suur. 
Eesti Muuseumiühing on esindatud rahvusvahelises organisatsioonis NEMO (Network of European Museum Organisations) (http://www.ne-mo.org). Ühing on seal esindatud Piret Õunapuu läbi, kes viibis ka aastakoosolekul Ateenas. 
Ühingu juhatuse esindatus erialaorganisatsioonides: Piret Õunapuu Muuseuminõukogus, MN teaduskomisjoni esimees, Ülle Kruus Kultuuriministeeriumi direktorite valimise komisjonis ja Muuseumiroti žüriis, Helgi Põllo MN kogudekomisjonis ja UNESCO Eesti Vaimse Pärandi Nõukogus, Virve Tuubel MN hariduskomisjonis, Mariann Raisma MN turundus-arendus komisjonis. Enamus juhatuse liikmeid on ICOMi alakomiteede liikmed.